Document ID: 32006R0179

UREDBA KOMISIJE (ES) št. 179/2006
z dne 1. februarja 2006
o uvajanju sistema uvoznih dovoljenj za jabolka, uvožena iz tretjih držav
KOMISIJA EVROPSKIH SKUPNOSTI JE -
ob upoštevanju Pogodbe o ustanovitvi Evropske skupnosti,
ob upoštevanju Uredbe Sveta (ES) št. 2200/96 z dne 28. oktobra 1996 o skupni ureditvi trga za sadje in zelenjavo (1), in zlasti člena 31(2) Uredbe,
ob upoštevanju naslednjega:
(1)
Proizvajalci jabolk v Skupnosti so se pred kratkim znašli v težkem položaju, med drugim zaradi znatnega povečanja uvoza jabolk iz določenih tretjih držav na južni polobli.
(2)
Zato je treba izboljšati nadzor uvoza jabolk. Ustrezen pristop za dosego tega cilja temelji na sistemu izdaje uvoznih dovoljenj, ki v skladu z zahtevo po zagotavljanju varščin jamčijo za izvedbo uvoza, za katerega je bilo vloženo posamezno uvozno dovoljenje.
(3)
Uporabljati je treba uredbi Komisije (ES) št. 1291/2000 z dne 9. junija 2000 o določitvi skupnih podrobnih pravil za uporabo sistema uvoznih in izvoznih dovoljenj in potrdil o vnaprejšnji določitvi za kmetijske proizvode (2) ter (EGS) št. 2220/85 z dne 22. julija 1985 o skupnih podrobnih pravilih za uporabo sistema varščin za kmetijske proizvode (3).
(4)
Upravljalni odbor za sveže sadje in zelenjavo ni podal svojega mnenja v roku, ki ga je določil njegov predsednik -
SPREJELA NASLEDNJO UREDBO:
Člen 1
1. Za sprostitev jabolk iz oznake KN 0808 10 80 v prosti promet je treba predložiti uvozno dovoljenje.
2. Za uvozna dovoljenja iz te uredbe se uporablja Uredba (ES) št. 1291/2000.
Člen 2
1. Uvozniki lahko predložijo vloge za izdajo uvoznih dovoljenj pristojnim organom katere koli države članice.
V polje 8 vloge za uvozno dovoljenje vnesejo državo porekla in s križcem označijo besedico „da“.
2. Uvozniki predložijo skupaj s svojimi vlogami varščino v skladu z naslovom III Uredbe (EGS) št. 2220/85, ki zagotavlja, da bo njihova uvozna obveznost izpolnjena v obdobju veljavnosti uvoznega dovoljenja. Ta varščina znaša 15 eurov za tono.
Varščina se, razen v primeru višje sile, zaseže v celoti ali delno, če uvoz v obdobju veljavnosti uvoznega dovoljenja ni bil izveden ali je bil samo delno izveden.
Člen 3
1. Država članica nemudoma izda uvozna dovoljenja vsakemu vlagatelju, ne glede na njegov sedež v Skupnosti.
Država porekla se vnese v polje 8 uvoznega dovoljenja, besedica „da“ pa se označi s križcem.
2. Uvozna dovoljenja veljajo tri mesece.
Uvozna dovoljenja so veljavna samo za uvoz iz označene države porekla.
Člen 4
Države članice sporočajo Komisiji vsak teden najpozneje v sredo do 12. ure (po bruseljskem času), razčlenjeno po tretjih državah porekla, količine jabolk, za katere so bila v predhodnem tednu izdana uvozna dovoljenja.
Te količine se sporočajo po elektronskem sistemu, ki ga navede Komisija.
Člen 5
Ta uredba začne veljati tretji dan po objavi v Uradnem listu Evropske unije.
Uporablja se od 1. februarja 2006.
Ta uredba je v celoti zavezujoča in se neposredno uporablja v vseh državah članicah.
V Bruslju, 1. februarja 2006

Labels: 3
17
5